Clemens Episcopus servus servorum Dei, ad perpetuam Rei memoriam. In his quæ pro utilitate Monasteriorum et aliorum locorum Ecclesiasticorum ac personarum in eis degentium præsertim religiosorum et vacantium studio litterarum providè facta sunt ut illibata consistant libenter adiicimus Apostolici muniminis firmitatem. Dudum siquidem quamdam domum in civitate Avenionensi constitutam et ad Abbatem Monasterii Cluniacensis Matisconensis Diœcesis pro tempore existentis pertinentem in Monasterium in honorem et sub vocabulo sancti Martialis authoritate Apostolica per nostras litteras ereximus ac statuimus ac etiam ordinavimus quod domus ipsa deinceps Monasterium Cluniacensis Ordinis existeret in quo duodecim Domino continuè servientes et alii duodecim in jure Canonico studentes Monachi dicti Ordinis deberent perpetuo residere. Et insuper dilecto filio Jacobo Abbati dicti Monasterii Cluniacensis uniendi et incorporandi auctoritate prædicta cum consilio venerabilis fratris nostri Petri et Archiepiscopi Arelatensis Camerarii nostri eidem Monasterio sicut præmittitur erecto pro necessitatibus et aliis oneribus supportandis tot Prioratus seu alia beneficia Ecclesiastica dicti Ordinis quod eorum fructus, redditus et proventus valorem mille florenorum auri non excederent annuatim concessimus facultatem. Et deinde sicut exhibita nobis nuper pro parte dicti Jacobi Abbatis petitio continebat idem Abbas cum hujusmodi consilio prædicti Petri Archiepiscopi eidem Monasterio sicut præfertur erecto de Conantio, de Tincto de Piolenco et de Grisaco Prioratus dicti Ordinis Uticensis, Viennensis, Auraicensis Diœcesum vigore dictarum litterarum canonicè incorporavit et univit pro ut in quodam publico instrumento inde confecto cujus tenorem de verbo ad verbum præsentibus inseri fecimus plenius continetur. Et quia Prior dicti Prioratus de Conantio tenetur solvere vestiarium Monachis Prioratus sancti Saturnini de portu dictæ Uticensis Diœcesis et dictus Prioratus de Conantio pertinet ad collationem dicti Prioris Prioratus sancti Saturnini, ordinavit dictus Abbas de consilio et consensu dicti Petri Archiepiscopi et Camerarii quod de fructibus et obventionibus dicti Prioratus de Conantio ante omnia leventur et ad partem ponantur quantum poterunt constare vestiaria prædicta, et residuum duntaxat fructuum et emolumentorum dicti Prioratus in utilitatem dictorum Monasterii et Collegii convertatur et quod pro interesse dicti Prioris sancti Saturnini pro præmissis et infra scriptis in dicto Collegio dictus Prior et ejus successores teneant et tenere valeant unum Monachum idoneum studentem in jure Canonico loco unius scholaris quem tenet et tenere debet de antiqua consuetudine cum pensione in domo scholarium Cluniacensium Parisiis studentium cui de bonis dicti Monasterii ut præmittitur erecti providebitur sicut uni ex aliis studentibus dictæ domus quando dicta unio fuerit sortita effectum. Quare pro parte dicti Jacobi Abbatis nobis extitit humiliter supplicatum ut præmissis incorporationibus et unionibus per dictum Abbatem ut præfertur factis robur confirmationis adiicere de benignitate Apostolica dignaremur. Nos igitur hujusmodi supplicationibus inclinati incorporationes et uniones prædictas ratas et gratas habentes illas ac omnia singula in dicto instrumento contenta auctoritate Apostolica prædicta ex certa scientia confirmamus et præsentis scripti patrocinio communimus. Tenor vero dicti instrumenti est talis. In nomine Domini Amen per hoc præsens publicum instrumentum cunctis pateat evidenter quod in præsentia nostrorum Notariorum et testium subscriptorum existentibus Reverendis in Christo Patribus Dominis Petro Dei et Apostolicæ Sedis gratia Archiepiscopo Arelatensi Domini nostri Papæ Camerario, et Jacobo Abbate Monasterii Cluniacensis Matisconensis Diœcesis. Idem Dominus Abbas dixit quod nuper ad supplicationem dicti Domini Abbatis et ejus conventus. Sanctissimus in Christo Pater et Dominus Dominus Clemens divina providentia Papa VII. domum principalem Monasterii Cluniacensis civitatis Avenionensis in Monasterium Ordinis Cluniacensis in honore et sub nomine sancti Martialis Episcopi et Confessoris auctoritate Apostolica erexit ac statuit et ordinavit quod ex tunc dicta domus Monasterium dicti Ordinis existat et Monasterium sancti Martialis nuncupetur et quod in eodem Monasterio sic de novo erecto duodecim inibi Domino deservientium et aliorum duodecim in jure Canonico studentium Monachorum numerus perpetuo esse debeat et existat deditque idem Dominus noster Papa eidem Domino Abbati potestatem uniendi et incorporandi Apostolica auctoritate prædicta cum consilio dicti Reverendi Patris Domini Petri Archiepiscopi Arelatensis et dicti Domini nostri Papæ Camerarii eidem Monasterio sancti Martialis pro necessitatibus dictorum Monachorum et eorum servitorum ac aliis oneribus dicti Monasterii supportandis tot Prioratus seu alia beneficia Ecclesiastica dicti Ordinis quod eorum fructus, redditus et proventus valeant singulis annis mille florenos auri cugni et ponderis florenorum dum tamen Prioratus conventuales non fuerint. Etiam si dispositioni Sedis Apostolicæ existant tunc vel in futurum fuerint specialiter vel generaliter. Ita quod cedentibus vel decedentibus Prioribus Prioratuum seu beneficiorum sicut præfertur uniendorum ac beneficia obtinentibus liceat ei qui eidem Monasterio pro tempore præfuerint possessionem Prioratuum et beneficiorum eorumdem apprehendere et perpetuo retinere Diœcesanorum locorum et cujuslibet alterius licentia minime requisita, et quod dictus Dominus Abbas possit facere ordinationes et statuta cum Consilio dicti Reverendi Patris domini Archiepiscopi et Camerarii circa regimen Monasterii ante dicti pro ut præmissa et multa alia ad effectum præmissorum in litteris Apostolicis inde confectis quarum tenor inferius est insertus latius continentur. Et post præmissorum explicationem dictus Dominus Abbas de voluntate, consilio et consensu dicti Reverendi Patris Domini Petri Archiepiscopi Arelatensis et Camerarii præfati. Domini nostri Papæ authoritate Apostolica et ex potestate in dictis et infra scriptis litteris Apostolicis eidem attributa univit et incorporavit præfato Monasterio et Collegio sancti Martialis Prioratum de Conantio cum omnibus annexis et suis juribus et pertinentiis et simili modo Prioratus de Tincto, de Piolenco et de Grisaco dicti Ordinis Uticensis, Vienensis, Auraicensis et Aniciensis Diœcesum cum omnibus juribus et pertinentiis eorumdem etiamsi dispositioni Sedis Apostolicæ sint vel fuerint specialiter vel generaliter reservati; ita tamen quod cedentibus vel decedentibus Prioribus dictorum Prioratuum vel ipsos obtinentibus liceat illi qui præfuerit pro tempore dicto Monasterio possessionem dictorum Prioratuum apprehendere et retinere Ordinariorum locorum et alterius licentia minime requisita, et quia Prior dicti Prioratus de Conantio tenetur solvere vestiarium Monachis Prioratus sancti Saturnini de Portu dictæ Uticensis Diœcesis et dictus Prioratus de Conantio pertinet ad collationem Prioris dicti Prioratus sancti Saturnini. Ordinavit dictus Abbas de consilio et consensu dicti Domini Archiepiscopi et Camerarii quod de fructibus et obventionibus dicti Prioratus de Conantio ante omnia leventur et ad partem ponantur quantum poterint constare vestiaria prædicta et residuum duntaxat fructuum et emolumentorum dicti Prioratus in utilitatem dictorum Monasterii et Collegii convertatur, et quod pro interesse dicti Prioris sancti Saturnini pro præmissis et infra scriptis in dicto Collegio dictus Prior et ejus successores teneant et tenere valeant unum Monachum idoneum studentem in jure Canonico loco unius scholaris quem tenet et debet tenere de antiqua consuetudine cum pensione in domo scholarium Cluniacensium Parisiis studentium cui de bonis dicti Monasterii ut præmittitur erecti providebitur sicut uni ex aliis studentibus dictæ domus quando dicta unio fuerit sortita effectum, et quia redditus et proventus dictorum Prioratuum unitorum non sufficerent, ut dicebant dicti Domini Camerarius et Abbas ad supportandum onera dicti Monasterii et Collegii omnibus oneribus dictorum Prioratuum supportatis: ordinaverunt supplicari Domino nostro Papæ quod dignaretur ad invicem unire et incorporare Sacristiam dicti Prioratus sancti Saturnini ac Prioratum de Roseriis dicti Ordinis Vivariensis Diœcesis ad collationem dicti Prioris sancti Saturnini pertinentes; ita quod Priore dicti Prioratus de Roseriis vel Sacrista dicti Prioratus S. Saturnini prius moriente supervivens dictorum Prioris et sacristæ possit et valeat recipere possessionem dicti beneficii quod primo vacaverit sub tamen nomine sacristæ et quod ille qui præerit dictis beneficiis sacrista debeat nominari qui sacrista postquam dicta unio fuerit sortita effectum vestiarum Monachis dicti Prioratus sancti Saturnini et alia onera quæ in dicto Prioratu sancti Saturnini Prior de Conantio supportare consuevit teneatur solvere et etiam supportare. Et in quo casu prius sortiretur effectum unio dictorum Prioratuum de Roseriis et sacristiæ quam unio dicti Prioratus de Conantio sacrista sancti Saturnini Monasterio sancti Martialis sic erecto quantum ascenderent et valerent vestiaria et alia onera quæ facit Prior de Conantio in dicto Prioratu sancti Saturnini singulis annis eidem Monasterio sancti Martialis donec dicta unio de Conantio sortita fuerit effectum solvere taneatur. Et ulterius dictus Dominus Abbas de voluntate et consensu dicti Domini Camerarii ordinavit quod administrationi et regimini dicti Monasterii et illi Monasterio præsit procurator dicti Domini Abbatis quem ad hoc duxerit ordinandum donec super regimine dicti Monasterii aliud fuerit ordinatum de quibus dicti Domini Camerarius et Abbas petierunt sibi fieri publicum instrumentum tenor dictarum litterarum Apostolicarum de quibus supra fit mentio sequitur in hæc verba. Clemens Episcopus servus servorum Dei, ad perpetuam Rei memoriam. Pia devotorum desideria fidelium illa præsertim quæ divini cultus et religionis augmentum respicere dignoscuntur libenter favore Apostolico prosequimur eisque benevolum impartimur assensum. Exhibita siquidem nobis pro parte dilectorum filiorum Jacobi Abbatis et conventus Monasterii Cluniacensis Matisconensis Diœcesis petitio continebat quod olim bonæ memoriæ Androinus tituli sancti Marcelli presbyter Cardinalis olim Abbas dicti Monasterii proinde attendens quod in civitate Avenionensi non erat aliquod Monasterium Monachorum nigrorum et quod valde decens existeret quod Ordo Cluniacensis haberet in eadem civitate aliquod Monasterium Monachorum ipsorum in quo duodecim continue inibi deservientes in divinis, et alii duodecim in jure Canonico studentes Monachi dicti Ordinis existerent. Quædam hospitia et hortos magnæ domui Abbatis dicti Monasterii pro tempore existentia in dicta civitate consistenti contigua de bonis sibi à Deo collatis acquisivit ut inibi Monasterium ipsum construeretur ac etiam fundaretur ac de aliquibus Prioribus seu aliis beneficiis dicti Ordinis eidem Monasterio uniendis pro necessitatibus Monachorum eorumdem inibi ponendorum ac servitorum eis necessariorum et aliis oneribus supportandis dotaretur. Quare pro parte Jacobi Abbatis et conventus prædictorum nobis extitit humiliter supplicatum ut dictam domum in Monasterium dicti Ordinis in honorem et sub vocabulo sancti Martialis Episcopi et confessoris erigere ac statuere et ordinare quod domus ipsa deinceps Monasterium præfati Ordinis existeret, in quo duodecim continuè Domino servientes, et alii duodecim in jure Canonico studentes Monachi dicti Ordinis deberent perpetuo residere. Et quod inibi Ecclesia cum campanili, campanis, cimiterio, domibus et aliis accessoriis officinis construeretur ac etiam ædificaretur. Et ut præmissa decentius fieri ac eidem Monachi commodius sustentari valeant eidem Abbati uniendi atque incorporandi tot Prioratus seu alia beneficia dicti Ordinis eidem Monasterio quod eorum fructus, redditus et proventus mille florenos auri valeant annuatim licentiam concedere de benignitate Apostolica dignaremur. Nos igitur ipsorum Jacobi Abbatis et conventus laudabile propositum in hac parte plurimum in Domino commendantes hujusmodi supplicationibus inclinati dictam domum in Monasterium et sub vocabulo dicti sancti Martialis authoritate Apostolica erigimus ac statuimus; ac etiam ordinamus quod ex nunc dicta domus Monasterium dicti Ordinis existat et Monasterium sancti Martialis nuncupetur et à dicto Monasterio Cluniacensi dependeat et per Monachos ejusdem Monasterii Cluniacensis juxta ordinationem dicti Jacobi Abbatis cum consilio venerabilis fratris nostri Archiepiscopi Arelatensis Camerarii nostri super hoc faciendam perpetuo regatur et etiam gubernetur. Et quod in eodem Monasterio sic de novo erecto duodecim inibi Domino continuè deservientium et aliorum duodecim in jure Canonico studentium Monachorum numerus perpetuo esse debeat et existat. Et quod Monasterium ipsum sic erectum ac hujusmodi et alii si qui forsan in majori numero pro tempore fuerint Monachi in ipso Monasterio commorantes gaudeant omnibus privilegiis libertatibus et immunitatibus quibus alia Monasteria et etiam Monachi dicti Ordinis gaudent et gaudere consueverunt, et quod Jacobus Abbas et conventus prædicti Ecclesiam hujusmodi cum campanili, campanis, cimiterio, domibus et aliis officinis prædictis in ipso Monasterio sicut præfertur erecto; in loco tamen ad hoc congruo et honesto construere et construi facere teneantur. Super quo eis specialem concedimus tenore præsentium potestatem et insuper eidem Jacobo Abbati et conventui Ecclesiam et cimiterium hujusmodi cum constructa fuerint per aliquem Catholicum antistitem, gratiam et communionem Sedis Apostolicæ habentem benedicendi ac etiam consecrandi. Et nihilominus eidem Abbati statuendi et ordinandi authoritate prædicta cum consilio dicti Archiepiscopi per quem et Monasterium ipsum regatur et etiam gurbernetur ac statuta et ordinationes faciendi quæ eidem Abbati cum consilio ipsius Archiepiscopi circa regimen Monasterii hujusmodi Monachorum et ministrorum ipsius salubria videbuntur et etiam opportuna ac etiam uniendi et incorporandi authoritate prædicta cum consilio dicti Archiepiscopi eidem Monasterio sicut præmittitur erecto pro hujusmodi necessitatibus ac aliis oneribus supportandis, tot Prioratus seu alia beneficia Ecclesiastica dicti Ordinis quod eorum fructus redditus et proventus valorem mille florenorum auri cugni et ponderis florenorum non excedant annuatim dummodo Prioratus seu beneficia hujusmodi conventuales seu conventualia non fuerint, etiam si dispositioni Apostolicæ specialiter vel generaliter reservati seu reservata existant, cum omnibus juribus et pertinentiis suis. Ita tamen quod cedentibus vel decedentibus Prioribus Prioratuum sicut præfertur uniendorum ac beneficia prædicta obtinentibus liceat illi qui eidem Monasterio sicut præfertur erecto pro tempore fuerit corporalem possessionem Prioratuum et beneficiorum eorumdem apprehendere ac nancisci et perpetuo retinere Diœcesanorum locorum cujuslibet alterius licentia minimè requisita ac fructus, redditus et proventus Prioratuum et beneficiorum eorumdem perpetuo percipere et habere ac illos in usus suos et Monasterii prædicti ac in supportatione onerum et sustentatione Monachorum eorumdem convertere et licitè disponere de illis non obstantibus quibuscumque constitutionibus Apostolicis ac statutis et consuetudinibus Monasterii et Ordinis prædictorum contrariis juramento, confirmatione Apostolica et quacumque firmitate alia roboratis seu si aliqui super provisionibus sibi faciendis de hujusmodi Prioratibus aut aliis beneficiis Ecclesiasticis in illis partibus specialiter vel generaliter Apostolicæ Sedis vel Legatorum ejus litteras impetraverint etiam super eis ad inhibitionem, reservationem et decretum vel aliquas quomodolibet sit processum. Quas quidem litteras et processus habitos per eosdem ad Prioratus et beneficia hujusmodi volumus non extendi sed nullum per hoc eis quoad assecutionem Prioratuum ac beneficiorum aliorum præjudicium generari et quibuslibet Privilegiis, indulgentiis et litteris Apostolicis generalibus vel specialibus quorumcumque tenorum existant per quem præsentibus non expressa vel totaliter non expressa inserta effectus eorum impedire valeat quomodolibet vel differri et de quibus eorum quæ totis tenoribus habenda sit in nostris litteris mentio specialis, proviso quod Prioratus ac beneficia hujusmodi debitis obsequiis non fraudentur ac solitus Monachorum et Ministrorum numerus in eisdem nullatenus minuatur ac deserviatur inibi laudabiliter in divinis, plenam et liberam concedimus tenore præsentium facultatem. Nos enim ex nunc irritum decernimus et inane si secus super his à quoquam quavis authoritate scienter vel ignoranter contigerit attentari. Nulli ergo omnino hominum liceat hanc paginam nostræ erectionis, statuti, ordinationis, concessionis, voluntatis et constitutionis infringere vel ei ausu temerario contraire. Si quis autem hoc attentare præsumpserit, indignationem omnipotentis Dei et beatorum Petri et Pauli Apostolorum ejus se noverit incursurum. Datum apud Speluncam Vajatanensis Diœcesis undecimo Kalendas Maii, Pontificatus nostri anno primo. Recitata fuerunt præmissa prout asseritur, narrata per dictum Dominum Abbatem et facta unio per eumdem Dominum Abbatem de consilio, voluntate et consensu dicti Domini Camerarii et ordinatum per dictos Dominos Camerarium et Abbatem prout suprà scriptum est Avenione in palatio Apostolico in retro-Camera Thesaurariæ Cameræ Apostolicæ in qua dictus Dominus Camerarius et alii Domini de Camera consueverunt tenere sua Consilia, die tertia decima Mensis Decembris anno à nativitate Domini millesimo trecentesimo septuagesimo nono, præsentibus et pro testibus requisitis reverendis in Christo Patre Domino Petro Girardi Dei gratia Episcopo Magalonensi Thesaurario dicti Domini Papæ, Domino Petro Girardi Clerico Cameræ Apostolicæ et Æmone Henrici procutarore fiscali, Magistro Joanne de regio Cive Avenionensi et Domino Joanne Rosseti Notario dictæ Cameræ Apostolicæ ad præmissa vocatis specialiter et rogatis, et ego Joannes Picardi Clericus Antisiodorensis Diœcesis publicus Apostolica et Imperiali authoritate Notarius qui præmissis recitationi, unioni et ordinationi et aliis supradictis dictis et factis per dictos Dominos Abbatem et Camerarium dum ut præmittitur recitarentur, dicerentur et fierent una cum prænominatis testibus præsens interfui et cum prædicto Joanne Rosseti Notario Apostolico cum eodem Notario notam recepi de qua præsens publicum instrumentum extraxi et per alium aliis præpeditus negotiis scribi feci meque hic subscripsi ac meis nomine et signo consuetis signavi rogatus et requisitus in fidem et testimonium omnium et singulorum præmissorum, et ego Joannes Rosseti de Marcigniaco Clericus Eduensis Diœcesis authoritate Apostolica et Imperali publicus Notarius præmissis unioni et ordinationi et aliis supradictis sic actis per dictos Dominos Camerarium et Abbatem una cum Magistro Joanne Picardi Clerico Antisiodorensis Diœcesis authoritate Apostolica et Imperiali publico Notario et testibus supradictis præsens fui præsensque publicum instrumentum expedivi et per alium aliis occupatus negotiis scribi feci et hic me subscripsi et signum meum consuetum apposui in testimonium præmissorum vocatus et rogatus. Nulli ergo omnino hominum liceat hanc paginam nostræ confirmationis infringere vel ei ausu temerario contraire: si quis autem hoc attentare præsumpserit indignationem omnipotentis Dei et beatorum Petri et Pauli Apostolorum ejus se noverit incursurum. Datum Avenione decimo Kalendas Octobris, Pontificatus nostri anno II.